শিয়রে গঙ্গাসাগর মেলা! মুড়িগঙ্গার ড্রেজিং নিয়ে কী বললেন সেচমন্ত্রী?

ওয়েব ডেস্ক: কথায় আছে, ‘সব তীর্থ বারবার, গঙ্গাসাগর একবার’, কিন্তু বাঙালির কাছে গঙ্গাসাগর এমন এক মহাতীর্থ যা একবার নয়, বরং বারবার বাঙালিকে টেনে আনে সাগরসঙ্গমে। সামনেই রয়েছে পৌষ সংক্রান্তি, সেই উপলক্ষ্যে এবারের গঙ্গাসাগর মেলার (Gangasagar Mela 2026) প্রস্তুতি চলছে জোরকদমে। ইতিমধ্যে বাড়তি তৎপরতায় মুড়িগঙ্গা নদীতে (Muri Ganga River) ড্রেজিংয়ের (River Dredging) কাজ শুরু করেছে প্রশাসন। তিনটি মাটি কাটার ড্রেজার দিন-রাত কাজ করছে। আর এই কারণে প্রতিদিন প্রায় চার থেকে পাঁচ ঘণ্টা বন্ধ থাকছে স্থানীয় ভেসেল পরিষেবা।

এই পরিস্থিতিতে নিত্যযাত্রীদের দুর্ভোগ চরমে পৌঁছেছে। বাধ্য হয়ে অনেককেই জীবনের ঝুঁকি নিয়ে ছোট নৌকায় মুড়িগঙ্গা নদী পারাপার করতে হচ্ছে। যাত্রীদের অভিযোগ, ছোট নৌকায় পারাপারের জন্য বেশি টাকা নেওয়া হচ্ছে। প্রায় এক মাস ধরে ড্রেজিং চললেও স্বাভাবিক হয়নি ভেসেল চলাচল, বরং বন্ধের সময়সীমাই বেড়েছে বলে অভিযোগ যাত্রীদের একাংশের।

আরও পড়ুন: রাজ্যজুড়ে জাঁকিয়ে শীত, এক ধাক্কায় পারদ পতন

গঙ্গাসাগর মেলার প্রস্তুতি পর্যালোচনা করতে এদিন এলেন সেচ মন্ত্রী মানস ভূঁইয়া (Manas Bhunia)। তিনি প্রথমে কাকদ্বীপের লট নম্বর আটে মুড়িগঙ্গা নদীতে ড্রেজিংয়ের অগ্রগতি খতিয়ে দেখেন। মন্ত্রী জানান, মেলা শুরুর আগে ড্রেজিং সম্পূর্ণ করা প্রশাসনের কাছে এখন সবচেয়ে বড় চ্যালেঞ্জ। দ্রুততার সঙ্গে কাজ শেষ করতে সংশ্লিষ্ট বিভাগগুলিকে কড়া নির্দেশ দেওয়া হয়েছে।

সব মিলিয়ে, মেলা সামনে রেখে প্রশাসনের তৎপরতা যেমন বাড়ছে, তেমনই নিত্যযাত্রীদের সমস্যাও হচ্ছে প্রকট। ড্রেজিংয়ের কাজ সময়মতো শেষ করা গেলে মেলা চলাকালীন নিরাপদ ও নির্বিঘ্ন নদীপরিবহণ নিশ্চিত করা যাবে বলেই আশা প্রশাসনের।